**דָּוִד שָׁרָן** (נולד בשנת 1969) הוא מזכיר חברת קו צינור אילת אשקלון, ראש הסגל לשעבר בלשכת ראש הממשלה ומנהל לשכת ראש הממשלה.

ביוגרפיה
--------

יליד תל אביב. שירת בצה"ל כקצין ומפקד פלוגה במערך הנ"מ של חיל האוויר והגיע במילואים לדרגת סגן אלוף. לשרן תואר ראשון מאוניברסיטת תל אביב במזרחנות ובגאוגרפיה ותואר שני בלימודי משפט ובהיסטוריה של ארצות הברית. נשוי להגר קאופמן, לשעבר מנהלת לשכתו של השר סילבן שלום ומזכירת "עמידר".

בתקופת לימודיו באוניברסיטת תל אביב היה מפעילי הליכוד בקמפוס ושימש יושב ראש מועצת הצעירים של המפלגה. בשנת 1999 שימש יועצו של יובל שטייניץ, שכיהן כיו"ר ועדת החוץ והביטחון של הכנסת. בשנת 2009, עם מינויו של שטייניץ לשר האוצר, היה שרן ראש המטה שלו, ושימש בתפקיד זה עד שנת 2013.

בשנת 2013 מונה למזכיר חברת קו צינור אילת אשקלון. הוא שימש בתפקיד זה במשך כשנה וחצי.

בנובמבר 2014 יצא לחופשה ללא תשלום מעבודתו בקצא"א והחל למלא את תפקיד מנהל לשכת ראש הממשלה בנימין נתניהו. נתניהו, ששימש גם כשר התקשורת, מינה תחילה את שרן לטפל בנוסף בתחום התקשורת במשרדו, אולם כעבור חודש החליט נתניהו למנות את עו"ד איתן צפריר כראש מטה המשרד. במאי 2016 הוחלט על מינויו למזכיר הממשלה אך באוגוסט אותה שנה הוחלט שלא יתמנה לתפקיד. בעקבות זאת התפטר שרן וחזר לתפקידו בקצא"א.

ב-3 בספטמבר 2017 נעצר שרן בחשד לקבלת שוחד במסגרת פרשת הצוללות והורחק מתפקידו בקצא"א. באוקטובר 2017 הורחק ל-30 יום נוספים מתפקיד מזכיר קצא"א. ב-2 במרץ 2018 פורסם כי שרן מסר עדות מקיפה בתיק 4000, בזמן שראש הממשלה ורעייתו נחקרו במקביל.

בנובמבר 2018 הודיעה המשטרה כי במסגרת תיק 3000 נתגבשה תשתית ראייתית נגד שרן לביצוע עבירות שוחד, מרמה והפרת אמונים, קשירת קשר לביצוע פשע, הלבנת הון ועבירות מע"מ בפרשת הצוללות, ובדצמבר 2019 הודיעה פרקליטות המדינה על כוונתה להעמידו לדין, בכפוף לשימוע, בעבירות של לקיחת שוחד, הפרת אמונים, הלבנת הון ועבירה על חוק המפלגות. באפריל 2021 הוגש נגדו כתב אישום.

בפברואר 2019 התמודד בפריימריז של הליכוד על משבצת של נציג מחוז תל אביב לקראת הבחירות לכנסת ה-21. הוא היה היחיד מבין המתמודדים שזכה לתמיכה מפורשת של יו"ר המפלגה בנימין נתניהו אך הפסיד למתמודדת מיכל שיר ולא נבחר לכנסת.

בדצמבר 2022 עלה להעיד בבית משפט כעד תביעה בתיק 4000, אך כבר בתחילת עדותו חזר בו מעדותו במשטרה. בעקבות זאת ביקשה פרקליטות המדינה להכריז על שרן כעד עוין. שרן טען שהוא מרגיש מאוים מצד הפרקליטות ונציגיה, וכי רודפים את בני משפחתו על רקע היותו נאשם בפרשת הצוללות.

באפריל 2023, פורסם כי ראש הממשלה, בנימין נתניהו מנהל משא ומתן עימו כדי לגייסו כיועץ פוליטי דרך הליכוד.

### חיים אישיים

נשוי ומתגורר בתל אביב.

קישורים חיצוניים
----------------

* לילך ויסמן, ‏ראש לשכת רה"מ חיימובסקי עוזב; דוד שרן יחליפו, באתר גלובס, 11 בספטמבר 2014
* איתמר אייכנר, אלי סניור ואמיר אלון, האיש שהתקרב לנתניהו, הודח והסתבך בפרשת הצוללות. דוד שרן - פרופיל, באתר ynet, 4 בספטמבר 2017
* אתר למנויים בלבד יסמין גואטה, אבי בר-אלי, יותר מ-10 מקורבים לנתניהו נחקרו: הכירו את דוד שרן, החשוד בפרשת הצוללות, באתר TheMarker‏, 4 בספטמבר 2017
* אריאל כהנא, מקור ראשון, צלילה חופשית: מי אתה דוד שרן?, באתר nrg‏, 8 בספטמבר 2017

הערות שוליים
------------

1. ↑  איתמר אייכנר, אלי סניור ואמיר אלון, האיש שהתקרב לנתניהו, הודח והסתבך בפרשת הצוללות. דוד שרן - פרופיל, באתר ynet, 4 בספטמבר 2017
2. ↑  אופיר דור, במקום שר: נתניהו ימנה את ראש לשכתו הנכנס לממונה על תחום התקשורת, באתר כלכליסט, 25 בנובמבר 2014
3. ↑  אופיר דור, נתניהו מתבצר בתיק התקשורת: גייס ראש מטה שירכז את התחום, באתר כלכליסט, 9 בדצמבר 2014
4. ↑  מורן אזולאי, נתניהו החליט למנות את ראש לשכתו דוד שרן למזכיר הממשלה, באתר ynet, 23 במאי 2016.
5. ↑  ראש הממשלה נתניהו החליט למנות את ראש לשכתו דוד שרן למזכיר הממשלה, באתר משרד ראש הממשלה, 23 במאי 2016.
6. ↑  יניב קובוביץ, פרשת הצוללות: מנהל לשכת נתניהו לשעבר, דוד שרן, חשוד בקבלת שוחד, באתר הארץ, 3 בספטמבר 2017
7. ↑  אלון חכמון, ‏הותר לפרסום: הבכיר לשעבר בלשכת רה"מ נתניהו שנעצר הוא דוד שרן, באתר מעריב אונליין, 3 בספטמבר 2017
8. ↑  זוהר שחר לוי ותומר גנון, דוד שרן הורחק ל-30 יום נוספים מתפקיד מזכיר קצא"א, באתר כלכליסט, 3 באוקטובר 2017
9. ↑  אלי סניור, החוקרים לשרה נתניהו: "תמורת סיקור מפרגן, דאגת שבעלך ייתן הטבות לבזק", באתר כלכליסט, 2 במרץ 2018
10. ↑  סיום חקירת תיק 3000: "פרשת הצוללות", באתר משטרת ישראל, 8 בנובמבר 2018
11. ↑  חן מענית, ‏כתבי האישום בפרשת הצוללות: מיקי גנור ואליעזר מרום הואשמו בשוחד; דוד שמרון בהלבנת הון, באתר גלובס, 5 בדצמבר 2019
12. ↑  ספיר לוי‏, פרשת הצוללות: אישום נגד גנור ובר יוסף, התיקים נגד שמרון וצ'ייני נסגרו, באתר וואלה!‏, 10 במאי 2021
13. ↑  טל שלו‏, המומלץ הרשמי היחיד של נתניהו: החשוד בפרשת הצוללות, באתר וואלה!‏, 3 בפברואר 2019
14. 1 2  אתר למנויים בלבד אבי בר-אלי, כאילו לא היה תיק 3000: מדוע נתניהו מחבק את גיבורי פרשת הצוללות?, באתר TheMarker‏, 17 באפריל 2023
15. ↑  ביני אשכנזי‏, מנהל לשכתו של נתניהו לשעבר תקף בעדותו את הפרקליטות - שביקשה להכריז עליו עד עוין, באתר וואלה!‏, 20 בדצמבר 2022